b'\n_START_ARTICLE_\nOperacija Nimrod\n_START_PARAGRAPH_\nOperacija Nimrod je bila protiteroristi\xc4\x8dna operacija, s katero je britanski SAS 5. maja 1980 osvobodil iransko veleposlani\xc5\xa1tvo v Londonu, ki so ga zasedli islamski skrajne\xc5\xbei.\n_START_SECTION_\nZasedba veleposlani\xc5\xa1tva in zahteve teroristov\n_START_PARAGRAPH_\nV sredo, 30. aprila 1980 ob 11:30, je \xc5\xa1est zamaskiranih mo\xc5\xa1kih, oboro\xc5\xbeenih z avtomatskimi pi\xc5\xa1tolami \xc5\xa1korpijon, pi\xc5\xa1tolami in ro\xc4\x8dnimi bombami, vdrlo v prostore iranskega veleposlani\xc5\xa1tva v ulici Princess Gate no. 16 v sredi\xc5\xa1\xc4\x8du Londona. V trenutku napada je bilo v prostorih veleposlani\xc5\xa1tva 29 oseb, od katerih se je trem uspelo re\xc5\xa1iti takoj ob vpadu teroristov. Ti so se izkazali kot pripadniki Demokratskega revolucionarnega gibanja za osvoboditev Arabistana (DRMLA), ki se je borilo za avtonomijo te iranske pokrajine, prva njihova zahteva pa je bila, da Iran izpusti 91 zapornikov (po ve\xc4\x8dini pripadnikov gibanja) do 1. maja, kar pa je uradni Teheran kategori\xc4\x8dno zavrnil. Drugo zahtevo, da se jim dostavi vozilo za prevoz do londonskega letali\xc5\xa1\xc4\x8da Heathrow ter letalo za pobeg, pa je zavrnila Velika Britanija.\n_START_SECTION_\nSestanek kriznega komiteja\n_START_PARAGRAPH_\nBritanska vlada je za pogajanja s teroristi zadol\xc5\xbeila posebni krizni komite, znan po kratici COBRA (angle\xc5\xa1ko Cabinet Office Briefing Room), na \xc4\x8delu katerega je bila tedanja premierka Margaret Thatcher. Poleg nje so bili v komiteju \xc5\xa1e predstavniki Ministrstva za notranje zadeve, Ministrstva za obrambo, tajnih slu\xc5\xbeb MI5 in MI6 ter predstavniki SAS. Intenzivnost pogajanj je bila najve\xc4\x8dja 2. in 3. maja, ko so teroriste obvestili, da bo njihovo sporo\xc4\x8dilo javnosti v celoti prena\xc5\xa1ano po televizijskem kanalu BBC. V zameno za to so teroristi 3. maja izpustili dva talca (nose\xc4\x8do \xc5\xbeensko in pakistanskega novinarja). Hkrati so si z izpustitvijo zagotovili prvo dostavo hrane v ambasado._NEWLINE_Napredek pri pogajanjih se je ustavil 5. maja. Na ta dan so namre\xc4\x8d teroristi ubili enega od talcev, namestnika ata\xc5\xa1eja za tisk, Abasa Lavasanija in njegovo truplo vrgli na ulico kot opozorilo oblastem. Ta dogodek je spro\xc5\xbeil reakcijo in SAS je dobil nalogo, da napade veleposlani\xc5\xa1tvo. \xc5\xbde prej so pripadniki te enote spremljali dogajanje v stavbi s pomo\xc4\x8djo prislu\xc5\xa1kovalnih naprav spu\xc5\xa1\xc4\x8denih v dimnike objekta, infrarde\xc4\x8dih senzorjev gibanja in drugih sodobnih naprav, s \xc4\x8dimer so si ustvarili jasno sliko polo\xc5\xbeaja teroristov v zgradbi.\n_START_SECTION_\nSpopad\n_START_PARAGRAPH_\nPripadniki SAS so se na streho ambasade povzpeli s sosednje stavbe in na dimnike navezali vrvi. Prvi napadalci so se za\xc4\x8deli po njih spu\xc5\xa1\xc4\x8dati 5. maja 1980 ob 19:20. Presene\xc4\x8denje pa bi kmalu pokvaril eden od pripadnikov rde\xc4\x8de skupine, ki je ponesre\xc4\x8di s \xc5\xa1kornjem razbil steklo na oknu zgornjega nadstropja. S tem pa ni bilo konec neljubih presene\xc4\x8denj. Drug pripadnik modre skupine se je namre\xc4\x8d zapletel v vrv in nemo\xc4\x8dno obvisel pred oknom sobe drugega nadstropja, v kateri so bile zaprte \xc5\xbeenske. Pripadniki modre skupine, ki naj bi razstrelili okenski okvir v prvem nadstropju, zdaj niso mogli uporabiti plasti\xc4\x8dnega razstreliva, da ne bi po\xc5\xa1kodovali svojega tovari\xc5\xa1a nad njimi. Tako so zgolj razbili \xc5\xa1ipe in v prostore odvrgli slepilne granate in vdrli v objekt. V prostoru se je odvil prvi spopad, v katerem je bil ubit vodja teroristov Salim. Isto\xc4\x8dasno so pripadniki modre skupine razstrelili okvir balkonskih vrat v prvem nadstropju in vstopilo v prostore ambasade._NEWLINE_V drugem nadstropju so v tem \xc4\x8dasu trije teroristi za\xc4\x8deli streljati na talce in ubili drugega ata\xc5\xa1eja za tisk, Samada Zadeha, ter ranili \xc5\xa1e dva druga talca. Takoj za tem pa so teroristi odvrgli oro\xc5\xbeje in se pome\xc5\xa1ali med talce. Pripadniki rde\xc4\x8de skupine v tem trenutku niso vedeli, kdo je terorist in kdo talec. Dramo je re\xc5\xa1il eden izmed resni\xc4\x8dnih talcev, ki je pokazal na teroriste. V istem trenutku so pripadniki SAS vse tri postrelili. Tako so bili odstranjeni \xc5\xa1tirje teroristi, dva pa sta se \xc5\xa1e vedno nahajala nekje v stavbi, ki jo je \xc5\xbee zajemal ogenj, ki se je raz\xc5\xa1iril po prostorih. Pripadniki SAS so med tem tudi re\xc5\xa1ili nesre\xc4\x8dnega pripadnika, ki se je zapletel v vrv._NEWLINE_Peti terorist je bil ustreljen na stopni\xc5\xa1\xc4\x8du po tem, ko so pri njem na\xc5\xa1li ro\xc4\x8dno bombo. Zadnjega so aretirali na travniku pred ambasado, kjer so se morali ule\xc4\x8di vsi osvobojeni talci, med katerimi se je skrival.\n_START_SECTION_\nEpilog\n_START_PARAGRAPH_\nAkcija je trajala vsega 17 minut, v njej pa je bilo ubitih pet od \xc5\xa1estih teroristov. Kljub temu, da bi lahko pripadniki SAS zajeli tudi nekaj drugih, so dali z \xc2\xbblikvidacijami\xc2\xab\xc2\xa0jasno sporo\xc4\x8dilo teroristom, da se Velika Britanija s teroristi ne namerava pogajati. Jasno sporo\xc4\x8dilo je bilo podano neposredno, saj je bila celotna akcija re\xc5\xa1evanja talcev prena\xc5\xa1ana po televiziji. Likvidacije teroristov je SAS sicer uradno opravi\xc4\x8dil z mo\xc5\xbenostjo aktiviranja eksplozivnih teles in s tem novih \xc5\xbertev, vendar je bil ta izgovor bolj v izogib obsojanju s strani javnosti.'